b'\n_START_ARTICLE_\nPlaneta maimu\xc8\x9belor (roman)\n_START_SECTION_\nSinopsis\n_START_PARAGRAPH_\nJinn \xc8\x99i Phyllis, un cuplu de c\xc4\x83l\xc4\x83tori \xc3\xaen spa\xc8\x9biu, g\xc4\x83sesc un manuscris \xc3\xaenchis \xc3\xaentr-o sticl\xc4\x83 \xc8\x99i afl\xc4\x83 c\xc4\x83 \xc3\xaen anul 2500 profesorul Antelle a organizat o expedi\xc8\x9bie \xc3\xaempreun\xc4\x83 cu Ulysse M\xc3\xa9rou \xc8\x99i Arthur Levain pentru explorarea unei stele gigante numit\xc4\x83 Betelgeuse. Ajung\xc3\xa2nd \xc3\xaen apropierea stelei, ace\xc8\x99tia observ\xc4\x83 c\xc4\x83 \xc3\xaen jurul ei graviteaz\xc4\x83 patru planete, dintre care una seam\xc4\x83n\xc4\x83 foarte mult cu P\xc4\x83m\xc3\xa2ntul. Ei au numit-o Soror datorit\xc4\x83 asem\xc4\x83n\xc4\x83rii. Se hot\xc4\x83r\xc4\x83sc s\xc4\x83 studieze aceast\xc4\x83 planet\xc4\x83 \xc8\x99i ajung la un lac l\xc3\xa2ng\xc4\x83 care g\xc4\x83sesc urme de pa\xc8\x99i umani. Pa\xc8\x99ii apar\xc8\x9bineau unei tinere femei ce nu purta haine \xc8\x99i nici nu se ru\xc8\x99ina de acest lucru. T\xc3\xa2n\xc4\x83ra, ce va fi botezat\xc4\x83 Nova, nu \xc8\x99tie s\xc4\x83 vorbeasc\xc4\x83, nici s\xc4\x83 z\xc3\xa2mbeasc\xc4\x83 m\xc4\x83car, iar gesturile ei sunt asem\xc4\x83n\xc4\x83toare cu ale animalelor. Ea distruge nava celor trei cu ajutorul unui grup de oameni deoarece ei ur\xc4\x83sc tot ce este fabricat.Condu\xc8\x99i \xc3\xaen tab\xc4\x83ra acestora, exploratorii descoper\xc4\x83 c\xc4\x83 \xc8\x99i ceilal\xc8\x9bi oameni de planet\xc4\x83 aveau un comportament primitiv. Nova le ofer\xc4\x83 hran\xc4\x83 exploratorilor \xc8\x99i petrece noaptea cu Ulysse._NEWLINE_Ziua urm\xc4\x83toare, oamenii de pe Soror (denumirea planetei) fug \xc3\xaen toate p\xc4\x83r\xc8\x9bile \xc3\xaen agita\xc8\x9bie mare \xc8\x99i \xc3\xaentr-un zgomot asurzitor. F\xc4\x83r\xc4\x83 s\xc4\x83 afle motivul agita\xc8\x9biei, exploratorii fug \xc3\xaempreun\xc4\x83 cu ceilal\xc8\x9bi oameni, iar la sf\xc3\xa2r\xc8\x99itul goanei descoper\xc4\x83 un lucru neb\xc4\x83nuit: oamenii erau v\xc3\xa2natul, iar v\xc3\xa2natorii erau ni\xc8\x99te maimu\xc8\x9be (de fapt, primate). Gorilele care \xc3\xaei urm\xc4\x83reau p\xc4\x83reau ra\xc8\x9bionale \xc8\x99i inteligente. Arthur Levain este ucis \xc3\xaen timpul goanei, profesorul Antelle r\xc4\x83m\xc3\xa2ne \xc3\xaen urm\xc4\x83, iar Ulysse este capturat cu ajutorul unei plase. Mor\xc8\x9bii sunt expu\xc8\x99i privirilor admirative ale cercopitecilor, iar prizonierii sunt pu\xc8\x99i \xc3\xaen cu\xc8\x99ti \xc8\x99i transporta\xc8\x9bi cu ni\xc8\x99te care pentru a fi cerceta\xc8\x9bi de c\xc4\x83tre savan\xc8\x9bi._NEWLINE_Vr\xc3\xa2nd s\xc4\x83 arate c\xc4\x83 el este diferit de oamenii primitivi captura\xc8\x9bi de c\xc4\x83tre maimu\xc8\x9be, M\xc3\xa9rou le mul\xc8\x9bume\xc8\x99te acestora, iar gorilele care \xc3\xaei p\xc4\x83zeau, Zanam \xc8\x99i Zaram, sunt surprinse c\xc4\x83 omul vorbe\xc8\x99te \xc8\x99i rapoteaz\xc4\x83 acest fapt superiorilor lor, cimpanzeul femel\xc4\x83 numit Zira. La r\xc3\xa2ndul s\xc4\x83u surprins\xc4\x83, Zira raporteaz\xc4\x83 extraordinarul caz directorului Institutului de Cercet\xc4\x83ri Biologice, urangutanul Za\xc3\xafus, care consider\xc4\x83 c\xc4\x83 omul a fost dresat. Acesta din urm\xc4\x83 ia hot\xc4\x83r\xc3\xa2rea de a studia \xc3\xaemperecherea omului cu Nova. Dup\xc4\x83 aceast\xc4\x83 \xc3\xaemperechere se va na\xc8\x99te Sirius. Ulysse \xc3\xaei scriei Zirei teorema lui Pitagora, iar ea uimit\xc4\x83 \xc3\xae\xc8\x99i d\xc4\x83 seama c\xc4\x83 omul are o inteligen\xc8\x9b\xc4\x83 la fel de mare ca maimu\xc8\x9bele de pe planeta Soror. Zira vorbe\xc8\x99te cu el \xc8\x99i p\xc4\x83streaz\xc4\x83 secretul. Singurul care a aflat de inteligen\xc8\x9ba lui Ulysse este logodnicul Zirei, Cornelius. Zira \xc8\x99i Cornelius se g\xc3\xa2ndesc s\xc4\x83-l duc\xc4\x83 pe prietenul lor la un congres pentru ca el s\xc4\x83 fie eliberat \xc8\x99i tratat ca toate maimu\xc8\x9bele, dar numai at\xc3\xa2t, dac\xc4\x83 Ulysse ar reu\xc8\x99i s\xc4\x83 aduc\xc4\x83 maimu\xc8\x9bele de partea lui, Cornelius ar putea deveni directorul Institutului de Cercet\xc4\x83ri Biologice, iar Zira adjunctul lui._NEWLINE_Ziua congresului a sosit. Personajul nostru principal vorbe\xc8\x99te despre P\xc4\x83m\xc3\xa2nt, despre oamenii de acolo \xc8\x99i despre venirea lui pe planeta Soror. Astfel Ulysse a ridicat toat\xc4\x83 sala \xc3\xaen picioare. Cornelius a devenit noul director al institutului, iar Ulysse este eliberat \xc8\x99i particip\xc4\x83 la cercet\xc4\x83rile savan\xc8\x9bilor. Un lucru foarte important descoperit de Cornelius este o p\xc4\x83pu\xc8\x99\xc4\x83 din ruinele unui ora\xc8\x99. Ea seam\xc3\xa2n\xc3\xa2 cu cele de pe P\xc4\x83m\xc3\xa2nt, iar asta ar putea \xc3\xaensemna c\xc4\x83 maimu\xc8\x9bele de pe Soror se trag din oameni._NEWLINE_Urm\xc4\x83torul eveniment important este na\xc8\x99terea lui Sirius. Nu este un lucru bun deoarece Zira \xc3\xaei spune c\xc4\x83 gorilele \xc8\x99i urangutanii cred c\xc4\x83 Soror ar putea fi populat\xc4\x83 de oameni. Copilul va fi dus \xc3\xaentr-o fort\xc4\x83ea\xc8\x9b\xc4\x83 sub supravegherea urangutanilor, iar Ulysse \xc8\x99i Nova vor fi neutraliza\xc8\x9bi. Ulysse nu este de acord \xc8\x99i hot\xc4\x83r\xc4\x83\xc8\x99te s\xc4\x83 plece cu Nova \xc8\x99i copilul. Un grup de cimpanzei, prieteni cu Cornelius, au reparat nava. Ulysse \xc3\xae\xc8\x99i ia la revedere de la Zira \xc8\x99i Cornelius \xc8\x99i fuge nev\xc4\x83zut cu familia din ora\xc8\x99. Nava decoleaz\xc4\x83, iar Nova nu este speriat\xc4\x83. \xc3\x8en sf\xc3\xa2r\xc8\x99it, dup\xc4\x83 700 de ani de absen\xc8\x9b\xc4\x83 (pe P\xc4\x83m\xc3\xa2nt), Ulysse ajunge pe planeta lui, mai exact \xc3\xaentr-un aeroport din Paris. Familia vede ceva incredibil la sosire, maimu\xc8\x9bele conduceau acum P\xc4\x83m\xc3\xa2ntul._NEWLINE_Jinn \xc8\x99i Phyllis termin\xc4\x83 de citit manuscrisul. Cei doi se dovedesc a fi maimu\xc8\x9be \xc8\x99i nu cred povestea spus\xc4\x83 de Ulysse.\n_START_SECTION_\nEcranizare\n_START_PARAGRAPH_\nScriitorul Pierre Boulle a beneficiat de numeroase ecraniz\xc4\x83ri ale scrierilor sale. Primul film f\xc4\x83cut dup\xc4\x83 Planeta maimu\xc8\x9belor este cel din 1968, av\xc3\xa2ndu-l pe actorul Charlton Heston \xc3\xaen rolul principal. Ecranizarea a c\xc3\xa2\xc8\x99tigat trei premii Oscar, av\xc3\xa2nd \xc3\xaen total patru nominaliz\xc4\x83ri. Un alt film este cel din 2001. Regizorul Tim Burton afirm\xc4\x83 despre filmul s\xc4\x83u urm\xc4\x83toarele: \xe2\x80\x9eN-am inten\xc8\x9bionat s\xc4\x83 realizez un remake sau o continuare a primului \xc2\xabPlaneta maimu\xc8\x9belor\xc2\xbb, ci s\xc4\x83 provoc o re\xc3\xaentoarcere \xc3\xaen acea lume fantastic\xc4\x83\xe2\x80\x9d.'